Kerkdiens vir Potch-rugbylegende; drie in hof vir moordSias Willemse en sy vrou, Tobianna (Foto: Facebook) ŉ Kerkdiens sal Dinsdag gehou word vir die bekende oudrugby- en oudkrieketspeler van Potchefstroom, Sias Willemse (74), op dieselfde dag dat sy drie vermeende moordenaars in die hof verskyn. Willemse is einde September dood in sy huis op die dorp aangetref. Die diens vind om 08:00 in die Gereformeerde kerk in Wolmaransstraat in Potchefstroom plaas. Luidens ŉ verklaring van die DA sal Chris Hattingh, kiesafdelingshoof van die party vir die JB Marks-munisipaliteit, ook die diens bywoon ter ondersteuning van die Willemse-familie. Hy sal deur mederaadslede van die JB Marks-munisipaliteit vergesel word. Die diens is ter herdenking aan Willemse en ŉ eerbetoning van die groot bydrae wat hy in die gemeenskap gelewer het. Volgens lede van die gemeenskap laat sy dood ŉ groot leemte. Ná die diens gaan almal dan na die Potchefstroomse landdroshof beweeg waar die drie verdagtes ook verskyn in verband met Willemse se moord. Meriam Mahlapa (20), Petrus Mahlapa (24) en Andries Mahlapa (28) is aangekla van moord en sal na verwagting vandag om borgtog aansoek doen. Die drie is sowat twee weke gelede in Ikageng in hegtenis geneem. Volgens berigte is een van die verdagtes ŉ voormalige werknemer van Willemse. Willemse se liggaam is op 22 September in sy huis in Bailliepark in Potchefstroom gevind. Hy is met twee skietwonde in sy nek aangetref. Daar was ook verskeie dasse om sy nek vasgebind. Willemse is beskryf as ŉ “groot rugbygees en ywerige krieketman” en ŉ ware “Potch-legende”. Hy is ŉ oud-Puk- en Wes-Transvaalse krieketspeler. Hy het ook op sy dag die Potch Dorp-rugbyklub as kranige speler op die veld verteenwoordig.